CELEX: 32013R1228
Language: sk
Date: 2013-11-28 00:00:00
Title: Vykonávacie nariadenie Komisie (EÚ) č. 1228/2013 z  28. novembra 2013 o zatriedení určitého tovaru do kombinovanej nomenklatúry

3.12.2013   
            
            
               SK
            
            
               Úradný vestník Európskej únie
            
            
               L 322/6
            
         VYKONÁVACIE NARIADENIE KOMISIE (EÚ) č. 1228/2013
   z 28. novembra 2013
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 (2).
            
         
               (5)
            
            
               Výbor pre colný kódex nevydal stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. novembra 2013
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok je obdĺžniková škatuľa vyrobená z pevnej lepenky s plastovou fóliou na vonkajšom povrchu s hrúbkou nepresahujúcou polovicu celkovej hrúbky steny škatule.
                  Škatuľa je konštruovaná ako kazeta s jednou zásuvkou, ktorá sa vysúva von z kazety a je navrhnutá tak, aby sa mohla v otvorenej škatuli vystavovať fľaša.
                  Zásuvka je určená na držanie fľaše vína konkrétnych rozmerov. Vo vnútri zásuvky je na jednej stene upevnený valček a na protiľahlej stene podložka prstencového tvaru. Prstencová podložka je navrhnutá tak, aby obopínala vrch fľaše a valček je navrhnutý tak, aby zapadol do dutej časti na spodku fľaše.
                  Okrem toho je na bočnej stene vo vnútri zásuvky upevnené lepenkové puzdro na vloženie letáku. (1)
                  
               
               
                  4202 92 19
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 2 (h) k 48. kapitole a znením číselných znakov KN 4202, 4202 92 a 4202 92 19.
                  Zatriedenie do položky 4819 ako škatuľa z lepenky je vylúčené, keďže výrobok nie je len jednoduchá škatuľa z lepenky tejto položky, ale vzhľadom na svoj dizajn, pevnosť, plastovú fóliu a vnútornú štruktúru prispôsobenú fľaši konkrétnych rozmerov je výrobok rozpoznateľný ako puzdro na fľašu z lepenky pokryté plastovou fóliou, zahrnutý v druhej časti znenia položky 4202.
                  Výrobok sa preto má zatriediť pod číselný znak KN 4202 92 19 ako „puzdro na fľašu“.
               
            
         
      
         (1)  Fotografia má len informačný charakter.